**7.2.2014**

 **OKM/85/040/2012**

Viite: Opetus- ja kulttuuriministeriön lausuntopyyntö 20.12.2013

Asia: Lausunto lukiokoulutuksen yleisiä valtakunnallisia tavoitteita ja tuntijakoa valmistelevan työryhmän esityksistä

Opetus- ja kulttuuriministeriön kulttuuri-, liikunta- ja nuorisopolitiikan osasto lähettää oheisena lausuntonsa ko. asiasta.

Ylijohtaja Riitta Kaivosoja

Kulttuuriasiainneuvos Esa Pirnes

Työryhmän näkemykset tuntijaon uudistamisen perusteista ja yleisistä tavoitteista ovat kannatettavia. Tavoitteet ovat moninaisuudessaan samalla ihanteellisia – kaikkia niitä on vaikea toteuttaa missään vaihtoehtoisessa tuntijaossa käytettävissä olevan lukion tuntimäärän puitteissa. Muuttuvaan toimintaympäristöön ja tavoitteiden moninaisuuteen työryhmä vastaa lukio-opintojen alkuun sijoittuvilla yhteisillä opintokokonaisuuksilla ja oppiainerajat ylittävillä teemaopinnoilla sekä valinnaisuudella.

Yhteiset teemapohjaiset opinnot opintojen alussa ovat perusteltuja juuri moninaisten haasteiden ja tavoitteiden näkökulmasta. Samalla niiden onnistuminen tavoitteen mukaisesti käytännössä jää paikallisesti koulutuksen järjestäjän opetussuunnitelmassa päätettäväksi. On todennäköistä, että käytännöissä syntyy kirjavuutta oppilaitosten resurssien, panostuksen ja osaamisen mukaisesti. Tältä osin pätee se, mitä työryhmäehdotuksen tiivistelmässä todetaan: ”Ehdotukset toimivat optimaalisimmin oppilaitoksissa, jotka ovat riittävän suuria, ovat opetustarjonnassaan verkostoituneet muiden lukiokoulutuksen ja koulutusmuotojen järjestäjiin sekä toimivat yhteistyössä alueen työ- ja elinkeinoelämän kanssa. Uudistukset edellyttävät myös oppimisympäristöjen uudistamista opetuksessa ja oppimisessa pitäen sisällään opetusmenetelmien monipuolistamisen, digitaalisten mahdollisuuksien hyödyntämisen ja kansainvälisen vuorovaikutuksen”. Ehdotukset voivat parhaimmillaan edistää oppilaitosten toiminnan kehittymistä näiden edellytysten mukaisesti mutta ne myös asettavat eri oppilaitosten opiskelijat eriarvoiseen asemaan lukiokoulutuksessa.

Valinnaisuuden lisääminen erilaisin järjestelyin on ollut koulutuspoliittinen linja jo pitemmän aikaa. Tämäkin tavoite on muuttuvan toimintaympäristön ja oppimisihanteiden näkökulmasta lähtökohtaisesti ymmärrettävä mutta käytännössä ongelmallinen oppilaitosten erilaisten resurssien, panostuksen ja osaamisen takia. Myöskään opiskelijat eivät ole kehittyneet niin itseohjautuviksi oppijoiksi kuin ihanteellisissa oppijakäsityksissä on ajateltu. Valinnaisuuden edelleen lisäämistä tulisi harkita tarkkaan sekä koulutuksen tasa-arvon toteutumisen että oppiaineiden merkityksellisyyden näkökulmasta. Pakollisen aineen statuksen poistaminen mm. historialta ja yhteiskuntaopilta ja taideaineilta ei ole perusteltua. Taide- ja taitoaineiden merkitystä perustellaan jatkossa erikseen. Historian ja yhteiskuntaopin ja näihin liittyen mm. demokratiakasvatuksen osalta voidaan todeta, että niiden merkitys kasvaa entisestään pirstaloituneessa mediatodellisuudessa, jossa jokainen voi halutessaan valita mieleisensä mediasisällöt ja sen mukaiset ainekset maailmankuvansa rakentamiseen. Koululaitoksen tulee toimia tältä osin vastavoimana muilla oppimisen areenoilla toteutuvalle valinnanvapaudelle ja tarjota aiempaakin vankemmin riittävä ja perusteltu tietosisältö historiasta ja yhteiskunnasta siinä ikävaiheessa, jolloin nuorilla on parempi kyky ymmärtää ja sisäistää tietosisältöjä kuin peruskouluvaiheessa.

Em. lähtökohdista kulttuuri-, liikunta- ja nuorisopolitiikan osasto kannattaa lukion tuntijakoa koskevan ehdotuksen tavoitetta vahvistaa yleissivistystä. Se tarkoittaa kuitenkin käytännössä sitä, että jokaisen opiskelijan tulee saada riittävän laaja ja monipuolinen, eri oppiaineista koostuva tietojen ja taitojen kokonaisuus riippumatta missä päin maata opiskelija käy lukion. Valinnaisten ja syventävien aineiden tulee täydentää kaikille yhteistä yleissivistävää pohjaa. Katsomme, että yleissivistykseen kuuluvat äidinkielen ja kirjallisuuden sekä matematiikan lisäksi perustiedot ja taidot ja siten pakolliset kurssit luonnontieteellisistä aineista, humanistis-yhteiskunnallisista aineista ja katsomuksellisista opinnoista sekä taide- ja taitoaineista sillä tavoin kuin ne on esitetty tuntijakovaihtoehdossa C.

Em. lisäksi pyydämme ottamaan huomioon taideyksikön ja liikuntayksikön esittämät lisänäkemykset ja muutosehdotukset:

***Taideyksikkkö:***

Taiteet ja kulttuuriperintö, jotka välittyvät taideaineiden opetuksen kautta ovat olennainen osa eurooppalaista yleissivistystä. Taideaineet lisäävät opiskelijan kykyä omaksua, käyttää ja muuttaa kulttuuria (eli kulttuurikompetenssia). Elinikäisen oppimisen näkökulmasta taideaineet vahvistavat luovia taitoja, jotka auttavat vastaamaan työelämän muuttuviin taitotarpeisiin (COM(2012) 537 final). Taideaineet vaikuttavat tutkitusti muiden aineiden oppimiseen ja opiskelijoiden koulussa viihtymiseen ja sosiaalisiin taitoihin. Taideaineet ovat merkityksellisiä myös lisätessään monialaista uusiin elinkeinoelämän kasvualoihin (luovat alat, peliteollisuus ym.) liittyvää osaamista.

Eheyttävät taideopinnot antavat mielestämme tervetulleen mahdollisuuden kehittää lukion taideopetusta edellyttäen, että ne suunnitellaan huolella, mielellään valtakunnallisesti.

Ehdotamme seuraavia muotoiluja asetusehdotukseen lukiokoulutuksen tavoitteista ja tuntijaosta.

2 luku, 2§

Otsikoksi: *Vahva yleissivistys, vastuullisuus ja yhteiskunnassa toimiminen*

”Kasvu sivistyneeksi yhteiskunnan jäseneksi” ei mielestämme kuvaa parhaiten lukiokoulutuksen tavoitteita ja sisältöä. Opiskelija tulisi nähdä yhteiskunnan sivistyneenä jäsenenä jo hänen aloittaessaan opinnot. Kasvu viittaa kasvatustehtävään, joka on vahvemmin perusopetuksella.

Lisätään ensimmäiseen kappaleeseen: *Lukiokoulutuksen tavoitteena on edistää elämän, ihmisoikeuksien, kestävän kehityksen, ympäristön*, *kulttuurien monimuotoisuuden ja kulttuuriperinnön kunnioittamista.*

Lisätään tekstiin toisen kappaleen loppuun seuraava lause: *Koulutus myötävaikuttaa opiskelijan persoonallisuuden kehittymiseen ja kykyyn toimia eettisesti ja muut huomioiden.*

Lukiolaissa mainitaan persoonallisuuden kehittäminen ja se tulisi kirjoittaa asetukseen. Syrjäytymisen ehkäisemiseksi on olennaista, että opiskelija löytää omia kiinnostuksen kohteita. Usein nämä liittyvät persoonallisuuden kehitykseen, jota koulu voi monin tavoin tukea. Nyt asetusehdotuksessa on maininta vain ”tasapainoisesta” kehityksestä. Mielestämme lukiokoulutus voi antaa enemmän; tarjota tietoja ja taitoja, joiden kautta nuori löytää jatko-opintoalan tai harrastuksen.

3§

Ehdotamme viimeiseen kappaleeseen seuraavaa muotoilua:

*Koulutus vahvistaa kokonaisuuksien hallintaa, oppimisen taitoja, tieteellistä ja siihen sisältyvää kriittistä ajattelua, luovuutta, taiteellista ilmaisia ja kulttuurin lukutaitoa, työskentelyn taitoja, vuorovaikutus- ja yhteistyötaitoja, tiedon hankinta- ja hallintataitoja, tietoteknisiä käyttö- ja soveltamistaitoja sekä taitoa ilmaista itsensä kirjallisesti ja suullisesti useilla kielillä.*

4§

Ehdotamme uudeksi otsikoksi: *Kiinnostus oppimiseen ja oman tulevaisuuden suunnitteluun*

Pidämme hyvänä, että asetustekstissä mainitaan opiskelijoiden innostaminen. Se viittaa vuorovaikutukseen opettajan ja opiskelijan välillä, joka vaikuttaa niin koulussa viihtymiseen kuin opiskelumotivaatioon. Muuttaisimme tekstiä seuraavasti:

*Koulutuksen tulee innostaa oppimaan, tukea opiskelijan kiinnostusta, uteliaisuutta, avarakatseisuutta ja ennakkoluulottomuutta sekä luoda edellytykset elinikäiseen oppimiseen. Sen tulee parantaa opiskelijan tulevaisuuden…*

Näin muotoiltuna asetus korostaisi nuorille tyypillisiä hyviä ominaisuuksia (nuorilähtöisyys) ja lukion tehtävää tukea niitä.

***Liikuntayksikkö:***

Liikuntayksikkö kiinnittää tyytyväisyydellä huomiota esityksen tavoitteeseen korostaa niitä tietoja ja taitoja, jotka edistävät opiskelijan valmiutta huolehtia omasta fyysisestä ja psyykkisestä hyvinvoinnista lukio-opintojen aikana ja niiden jälkeen. Onkin erittäin myönteistä, että liikuntaa ehdotetaan esityksessä lisättäväksi pakollisina opintoina yhden kurssin verran.

Sen sijaan liikuntayksikkö esittää huolensa koskien erityisen koulutustehtävän päätösten mukaisia oikeuksia poiketa tulevasta tuntijakoasetuksesta.

Opetus- ja kulttuuriministeriö on panostanut viime vuosina urheiluakatemiajärjestelmän kehittämiseen. Urheiluakatemiaohjelman keskeinen tehtävä on varmistaa opiskelu- tai työuran ja urheilun onnistunut yhdistäminen. Urheilijan urapolun mahdollistaminen on hallitusohjelmassa. Tavoitteeseen pyritään johtamalla ja koordinoimalla valtakunnallista maakuntakeskuksiin sijoittunutta urheiluakatemiaverkostoa, jonka keskeinen osa ovat erityisen koulutustehtävän saaneet urheilulukiot.

Liikuntayksikkö näkee välttämättömänä, että urheilulukioiden toimintaedellytykset säilytetään niitä millään tavoin heikentämättä myös uuden asetuksen myötä ja tukee sen edellyttämien tuntijakopoikkeamien uudistamista ja erityisrahoituksen säilyttämistä.

Opetus- ja kulttuuriministeriön liikuntayksikkö on käytettävissä lukion tuntijakoon liittyvissä liikuntaan liittyvissä erityiskysymyksissä.

**Lausunnon keskeinen sisältö:**

Opetus- ja kulttuuriministeriön kulttuuri-, liikunta- ja nuorisopolitiikan osasto kannattaa lukion tuntijakoa koskevan ehdotuksen tavoitetta vahvistaa yleissivistystä. Se tarkoittaa käytännössä sitä, että jokaisen opiskelijan tulee saada riittävän laaja ja monipuolinen, eri oppiaineista koostuva tietojen ja taitojen kokonaisuus riippumatta missä päin maata opiskelija käy lukion. Yleissivistykseen kuuluvat äidinkielen ja kirjallisuuden, kielten sekä matematiikan lisäksi perustiedot ja taidot ja siten pakolliset kurssit luonnontieteellisistä aineista, humanistis-yhteiskunnallisista aineista ja katsomuksellisista opinnoista sekä taide- ja taitoaineista sillä tavoin kuin ne on esitetty tuntijakovaihtoehdossa C. Taiteet ja kulttuuriperintö, jotka välittyvät taideaineiden opetuksen kautta ovat olennainen osa eurooppalaista yleissivistystä. Ehdotus liikunnan opetuksen lisäämisestä pakollisina opintoina yhden kurssin verran on kannatettava. Sen sijaan on välttämättömänä, että erityisen koulutustehtävän saaneiden urheilulukioiden toimintaedellytykset eivät heikenny uuden asetuksen myötä sallimalla oikeus poiketa tuntijakoa koskevista asetuksen pykälistä.